**meteora**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

viaţa m-a jucat la ruletă

m-a pierdut şi m-a recâştigat de-atâtea ori încât

nu mai ştiu a cui sunt

de fapt nici nu-mi pasă

târziu prind caierul nopţii în furcă

torc fire de-ntuneric

pentru cămaşa bărbatului meu

mereu absent

când obosesc

îmi aşez capul pe lespedea timpului

aşteptând ca-n buclele răsfirate

să se-mpiedice lumina primei zile a facerii

cei care mă văd se tem

aşa se cuvine

mi-a fost îndeajuns lătratul zilnic al furtunii

mugetul mării ce-şi cheamă-n pântece titanii

tăcere le-am strigat

tăcere

de-atunci mă întreb

cui îi pasă ce simt

sau poate ţie

cel care-ai ascuns meteora sub tâmple

\*\*\*

întotdeauna am mizat pe roșu

știam că dacă merg pe mâna ta am noroc

poate am câștigat

poate doar mi-am îmbogățit sufletul

cu metafore colorate

ești a mea așa cum sunt al tău

la căderea cortinei

îmi teși din razele lunii punți

să port curcubeul de mână

până pe tăblia ruletei unde magnolia

a-mpodobit fiecare număr cu fantezii

transformând noaptea într-o primăvară despletită

lângă tine nu mă înspăimântă

nici pendulul când râde sacadat

nici ploaia care toarce fulgere

printre blesteme și lacrimi

respir liniștea buzelor tale

și mă răcoresc

te simt adânc

ești înlăuntrul meu

îmi înflorești sufletul

ca metafora versul

când pășesc împreună

prin orașul dintre stânci

liliana trif ioan grigoraș